钦定古今图书集成/明伦汇编/氏族典/第326卷 > 《廖用贤尚友录》 > 《安沙游氏族谱序》明·何乔新
## 钦定古今图书集成/明伦汇编/氏族典/第326卷 > 《廖用贤尚友录》 > 《安沙游氏族谱序》明·何乔新

福建按察副使丰城游君，取其家谱重修之，凡若干
卷。先之《图》以表其世系，次之《谱》以纪其行实，而历朝
之诰敕暨名卿俊儒之词章附焉。间属予序之，且曰：
“游，姬姓也。而我游氏，则鄢姓也。姬之别子国于郑，其
小宗曰游吉，以王父字为氏，子孙世保其姓不坠焉。”
南唐时，有仕至尚书者，始家吉州之蛇垄，四传至讳
大托者，徙崇仁之蓝坡。又八世至讳宰均者，复徙丰
城之安沙。又五世为子美、子辉。子美之子曰覃恩府
君，子辉之子曰朝奉府君。朝奉实鄢氏子，唐湖南节
度使燧武十五世孙，少从其姑鞠于游，遂为游氏后。
入国朝以来，若富州司训惟善，则覃恩之后，姬之游
也。若吾与应山教谕邦贞、寿光司训“弼，进士理，则朝
奉之后，鄢姓之游也。今吾欲仍游氏欤？念水木本源
之义，于心有未安。欲复鄢姓欤？则先世已隶戎籍，于
法有不可。故姑于朝奉之谱，著其所自出，以见吾宗
为鄢姓之游，而别于姬姓之游，可乎？不可乎？”予曰：“可。
夫万姓之繁，其始一本耳。邃古之时，若《风》、若姜、若姬、
若嬴，其初兄弟也。兄弟之身，其初一人也；一人之身，
其初一气也。”果孰亲孰疏，孰同孰异邪？先王因生赐
姓，所以别生类，慎婚姻，崇本始，使人知亲亲尊尊之
道焉耳。亲亲，仁也；尊尊，义也。厥初生民，安知姬之与
鄢，不出于一家，不同于一气邪？惟明其所自出而不
附会焉，仁义之道在是矣。矧游以氏，见于春秋之世
者，已非一姓。其在周者，则游宣伯之后也；其在晋者，
则桓、庄之族也；其在宋者，则公子游之后也。与姬之
游、鄢之游，盖五矣，亦何患于同邪？宪副君因其姓之
同，而推其本之异，岂非仁之至，义之尽，而得亲亲尊
尊之道者乎？虽然，所贵乎《世家》者，非能言其祖之谓，
能践修厥猷之谓也。游氏之先代有达人，而宪副君
又以博学清操有声于时。为之子孙者，尚其祇遹乃
祖，仕而登朝也，秉忠贞之节，隐而家贫也，修廉慎之
行，斯不沗其先矣。《诗》曰：“无念尔祖，聿修厥德。”游氏子
孙念之哉！

《晋书麹允传》：“麹允，金城人也，与游氏世为豪族，西州
为之语曰：‘麹与游，牛羊不数头。南开朱门，北望青楼’。”
《魏书游明根传》：“高祖初，明根与高闾以儒老学业，特
被礼遇，公私出入，每相追随，而闾以才笔侮明根，世
号高游焉。”

《游雅传》：“雅字伯度，小名黄头，广平任人。少有高才，与
渤海高允俱知名。雅性刚戆，好自矜诞，陵躐人物。高
允重雅文学，而雅轻薄允才，允性宽柔，不以为恨。允
将婚于邢氏，雅劝允娶于其族，允不从，雅曰：‘人贵河
间邢，不胜广平游。人自弃伯度，我自敬黄头。